b'\n_START_ARTICLE_\nGiedrius Alkauskas\n_START_SECTION_\nBiografija\n_START_PARAGRAPH_\n1985\xe2\x80\x931993\xc2\xa0m. mok\xc4\x97si Anyk\xc5\xa1\xc4\x8di\xc5\xb3 Jono Bili\xc5\xabno vidurin\xc4\x97je mokykloje. 1992\xc2\xa0m. kartu baig\xc4\x97 Anyk\xc5\xa1\xc4\x8di\xc5\xb3 vaik\xc5\xb3 muzikos mokyklos akordeono klas\xc4\x99. 1993\xe2\x80\x931996\xc2\xa0m. mok\xc4\x97si ir baig\xc4\x97 Kauno technologijos universiteto gimnazij\xc4\x85, kurioje trejus metus i\xc5\xa1 eil\xc4\x97s tapo Lietuvos moksleivi\xc5\xb3 matematikos olimpiados nugal\xc4\x97toju. Taip pat, dalyvavo tarptautin\xc4\x97se olimpiadose, 1996\xc2\xa0m. laim\xc4\x97jo pirm\xc4\x85j\xc4\xaf sidabro medal\xc4\xaf Lietuvai po nepriklausomyb\xc4\x97s paskelbimo Tarptautin\xc4\x97je matematikos olimpiadoje. 1999 ir 2001\xc2\xa0m. laim\xc4\x97jo aukso medalius Tarptautiniame matematikos student\xc5\xb3 turnyre.1997 m. ir pats suk\xc5\xabr\xc4\x97 u\xc5\xbedavin\xc4\xaf tarptautinei matematikos olimpiadai Argentinoje._NEWLINE_1996\xe2\x80\x932004\xc2\xa0m. studijavo Vilniaus universitete, 2004\xe2\x80\x932008\xc2\xa0m. Jungtin\xc4\x97s Karalyst\xc4\x97s Notingemo universiteto doktorant\xc5\xabroje, vadovaujamas prof. Ivano Fesenko apgyn\xc4\x97 disertacij\xc4\x85 \xe2\x80\x9eIntegral transforms of the Minkowski question mark function\xe2\x80\x9c.  Nuo 2008\xc2\xa0m. fizini\xc5\xb3 moksl\xc5\xb3 daktaras.\n_START_SECTION_\nMokslin\xc4\x97 ir pedagogin\xc4\x97 veikla\n_START_PARAGRAPH_\nNuo 2010\xc2\xa0m. Vilniaus universiteto d\xc4\x97stytojas. Nuo 2013\xc2\xa0m. vyresnysis mokslo darbuotojas. Nuo 2018\xc2\xa0m.\xc2\xa0\xe2\x80\x93 ir Kauno technologijos universiteto profesorius. 2009\xc2\xa0m., 2012\xc2\xa0m. Makso Planko instituto (Bona, Vokietija), 2010\xc2\xa0m. Austrijos \xe2\x80\x9eBodenkultur\xe2\x80\x9c universiteto (Viena, Austrija) kviestinis mokslininkas. Skait\xc4\x97 paskaitas Vokietijos, Did\xc5\xbeiosios Britanijos, Austrijos, Rusijos, Lenkijos, Pranc\xc5\xabzijos mokslo centruose._NEWLINE_Darbo sritys\xc2\xa0matematikoje\xc2\xa0\xe2\x80\x93 Minkovskio \xe2\x80\x9eklaustuko\xe2\x80\x9c funkcija, skaidiniai, funkcin\xc4\x97s lygtys, t\xc4\x97km\xc4\x97s. Teigia atrad\xc4\x99s naujus matematinius objektus\xc2\xa0\xe2\x80\x93 projektyvines t\xc4\x97kmes ir supert\xc4\x97kmes.  Tyr\xc4\x97 Minkovskio \xe2\x80\x9eklaustuko\xe2\x80\x9c funkcij\xc4\x85, jos momentus, integralines transformacijas (Styltjeso, Melino ir Laplaso), bei susiejo \xc5\xa1i\xc4\x85 funkcij\xc4\x85 su modulin\xc4\x97mis formomis. Minkovskio \xe2\x80\x9eklaustuko\xe2\x80\x9c funkcijos momentai Steven R. Finch knygoje \xe2\x80\x9eMatematin\xc4\x97s konstantos\xe2\x80\x9c buvo pavadinti Minkovskio-Alkausko konstantomis.\n_START_SECTION_\nKita veikla\n_START_PARAGRAPH_\nGiedrius Alkauskas taip pat u\xc5\xbesiima muzikos bei poezijos k\xc5\xabrimu. Kaip kompozitorius, kelis kartus koncertavo Lietuvoje. 2011\xc2\xa0m. i\xc5\xa1leido romantini\xc5\xb3 dain\xc5\xb3 bosui ir fortepijonui kompaktin\xc4\x99 plok\xc5\xa1tel\xc4\x99 \xe2\x80\x9e\xc4\xae sapn\xc5\xb3 ir burt\xc5\xb3 lauk\xc4\x85\xe2\x80\x9c, 2014\xc2\xa0m. - kompaktin\xc4\x99 plok\xc5\xa1tel\xc4\x99 \xe2\x80\x9eU\xc5\xbeburtas laikas\xe2\x80\x9c. Para\xc5\xa1\xc4\x97 dain\xc5\xb3 ciklus \xe2\x80\x9eValpurgijos naktis\xe2\x80\x9c (keturios dainos pagal J. W. Goethe eiles i\xc5\xa1 dramos \xe2\x80\x9eFaustas\xe2\x80\x9c), \xe2\x80\x9eKol turi dar keli\xc4\x85\xe2\x80\xa6\xe2\x80\x9c (a\xc5\xa1tuonios dainos pagal J. Erlicko eiles), \xe2\x80\x9eVaiko dain\xc5\xb3 sodelis\xe2\x80\x9c (\xc5\xa1e\xc5\xa1ios dainos pagal R. L. Stevensono eiles), \xe2\x80\x9eU\xc5\xbeburtos pilys\xe2\x80\x9c (trys dainos pagal lietuvi\xc5\xb3 liaudies padavimus ir E. A. Poe eiles), dvi \xc5\xa1oki\xc5\xb3 siuitas, kamerin\xc4\x97s, elektronin\xc4\x97s muzikos. Para\xc5\xa1\xc4\x97 straipsni\xc5\xb3 cikl\xc4\x85 apie dan\xc5\xb3 muzikin\xc4\xaf romantizm\xc4\x85._NEWLINE_2018\xc2\xa0m. i\xc5\xa1leido debiutin\xc4\x99 poezijos knyg\xc4\x85 \xe2\x80\x9eKeliaujantis akmuo\xe2\x80\x9c, kuri 2019\xc2\xa0m. peln\xc4\x97 Dionizo Po\xc5\xa1kos premij\xc4\x85. Poezijai b\xc5\xabdingi\xc2\xa0lietuvi\xc5\xb3 mitologijos ir tautosakos siu\xc5\xbeet\xc5\xb3 reaktualizavimas, s\xc4\x85sajos su Lietuvos istorija ir geografija, neologizmai, romantin\xc4\x97s muzikin\xc4\x97s inspiracijos.'